Imtella' Settembru 30, 2020 - Aġġornata 30 Ta' Settembru, 2020 8:27pm Dalgħodu kulħadd qam jitkellem dwar it-theżżiża li seħħet mal-20 kilometru 'l barra mill-kosta Maltija u li ħasdet li bosta meta qamu ħesrem fit-3 ta' dalgħodu biċ-ċaqlieq li kkawżat f'diversi postjiet, b'mod partikolari fin-naħa tal-Lbiċ ta' Malta. It-theżżiża fil-baħar, qrib Filfla, f'fond ta' madwar 12-il kilometru, immarkat qawwa ta' 4.5 fuq l-iskala Richter. Il-Professur Pauline Galea qalet lil Television Malta li fuq il-karta t-terremot tal-lejl li għadda kellu l-istess qawwa daqs terremot li seħħ f'Marzu tal-1972, iżda spjegat kif probabilment it-terremot ta' dakinhar kien aktar qawwi. Żewġ theżżiżit, waħda t-Tlieta fit-20:30 ta' filgħaxija b'qawwa ta' 3.3 fuq l-iskala richter u oħra l-Erbgha ftit wara t-tlieta ta' filgħodu b'qawwa ta' 4.5 ġew reġistrati f'diversi inħawi ta' Malta u Għawdex, kif ukol fi Sqallija madwar minuta wara. Il-Professur Pauline Galea mid-Dipartiment tal-Ġeoxjenzi fl-Università ta' Malta li kejjel iż-żewġ theżżiżit , qalet li t-theżżiżit li nħassu kienu tnejn minn serje ta' terremoti li ilhom iseħħu madwar xahar. "Dawn kollha ġejjin minn post wieħed li huwa madwar 20 kilometru 'l isfel minn Malta. Hemmhekk jekk inti tħares lejn qiegħ il-baħar tara bħal xquq kbar jew channel f'qiegħ il-baħar, ngħidulu il-Malta Graben, li nafu li huwa attiv għax hemmhekk il-blat qed jinqasam bil-mod il-mod." Diversi residenti minn naħa ta' fuq kif ukoll minn naħa ta' isfel ta' Malta qalu li ħassew it-terremot għall-ħabta tat-3 ta' filgħodu. It-terremot kien pjutost viċin l-art, proprjament, erba' darbiet id-distanza bejn Filfla u x-xatt ta' Wied iż-Żurrieq. Il-Professur Galea qalet li waqt li t-terremot li seħħ f'Marzu tal-1972 ġie reġistrat li kellu l-istess qawwa, probabilment kien aktar qawwi minn tal-lejl li għadda minħabba l-istrumenti tal-lum huma aktar preċiżi. Dak iż-żmien ma għandniex biżżejjed informazzjoni biex inkunu nafu eżatt minn fejn hu, imma x'aktarx kien wieħed bħal dawn mill-istess area. Kien ukoll 4.5 forsi daqsxejn ikbar, għax kien inħass dasxejn iktar qawwi, jew kien iktar viċin ta' Malta, imma naħsbu li ġej mill-istess sistema. Il-Professur Galea qalet li hemm diversi xquq kemm fil-baħar kif ukoll fuq l-art fil-gżejjer Maltin li huma attivi b'ċans li jikkawżaw terremot minn żmien għall-ieħor. Żiedet tgħid li t-terremot tal-Erbgħa filgħodu huwa fost l-iktar qawwijin li qatt ġew reġistrati daqshekk qrib Malta. Għandna nistennew aktar theżżiżiet wara t-theżżiża ta' matul il-lejl?